CELEX: 32019D1220(02)
Language: el
Date: 2019-12-16 00:00:00
Title: Απόφαση της Επιτροπής της 16ης Δεκεμβρίου 2019 για την ανανέωση της ομάδας εμπειρογνωμόνων της Επιτροπής Πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και τη διπλή φορολόγηση2019/C 428/08

20.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 428/34
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 16ης Δεκεμβρίου 2019
         για την ανανέωση της ομάδας εμπειρογνωμόνων της Επιτροπής «Πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και τη διπλή φορολόγηση»
         (2019/C 428/08)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Στην ανακοίνωση της 6ης Δεκεμβρίου 2012 (1), η Επιτροπή παρουσίασε σχέδιο δράσης για την ενίσχυση της πάταξης της φορολογικής απάτης και της φοροδιαφυγής. Η ανακοίνωση συνοδευόταν από δύο συστάσεις, μία σχετικά με τον επιθετικό φορολογικό σχεδιασμό (2) και μία όσον αφορά μέτρα με σκοπό να ενθαρρυνθούν οι τρίτες χώρες να εφαρμόζουν ελάχιστα πρότυπα χρηστής διακυβέρνησης στον φορολογικό τομέα (3).
                  
               
                     (2)
                  
                  
                     Με την απόφαση C(2013) 2236 της Επιτροπής (4) δημιουργήθηκε η πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και τη διπλή φορολόγηση (εφεξής «η πλατφόρμα»). Πρόκειται για ομάδα εμπειρογνωμόνων της Επιτροπής επιφορτισμένη με την επισκόπηση της προόδου σε ένα ευρύ φάσμα μέτρων, μεταξύ των οποίων το σχέδιο δράσης του 2012 για την καταπολέμηση της φορολογικής απάτης και της φοροδιαφυγής, καθώς και την εφαρμογή των δύο συστάσεων. Στην ανακοίνωσή της με τίτλο «Η διπλή φορολόγηση στην ενιαία αγορά» (5), η Επιτροπή κατέληξε στο συμπέρασμα ότι θα έπρεπε να εξετάσει τα δυνητικά οφέλη της δημιουργίας ενός φόρουμ της ΕΕ για τη διπλή φορολόγηση. Δεδομένου ότι η διπλή μη φορολόγηση και η διπλή φορολόγηση συχνά συνδέονται μεταξύ τους, κρίθηκε σκόπιμο να αντιμετωπιστεί επίσης το θέμα της διπλής φορολόγησης στην πλατφόρμα, και αυτό εξακολουθεί να συμβαίνει σήμερα.
                  
               
                     (3)
                  
                  
                     Με την απόφαση C(2015)4095 της Επιτροπής (6), η πλατφόρμα συστάθηκε εκ νέου και καταργήθηκε η απόφαση C(2013)2236. Η απόφαση C(2015)4095 έπαψε να ισχύει στις 17 Ιουνίου 2019.
                  
               
                     (4)
                  
                  
                     Το Ευρωπαϊκό Κοινοβούλιο (7) και το Συμβούλιο της Ευρωπαϊκής Ένωσης (8) έχουν απευθύνει έκκληση για συνεχείς προσπάθειες με σκοπό την καταπολέμηση της φορολογικής απάτης και της φοροδιαφυγής. Στο πλαίσιο των εργασιών της επιτροπής TAXE του Ευρωπαϊκού Κοινοβουλίου που συστάθηκε στις αρχές του 2015 και της ειδικής επιτροπής TAX2 που τη διαδέχθηκε, της «εξεταστικής επιτροπής για τη διερεύνηση καταγγελλόμενων παραβιάσεων και περιπτώσεων κακοδιοίκησης κατά την εφαρμογή της νομοθεσίας της ΕΕ σε σχέση με τη νομιμοποίηση εσόδων από παράνομες δραστηριότητες, τη φοροαποφυγή και τη φοροδιαφυγή» και, τέλος, της επιτροπής TAX3, κατέστη σαφής η ανάγκη για περισσότερες προσπάθειες στον τομέα της καταπολέμησης της αθέμιτης και αναποτελεσματικής φορολόγησης, καθώς και περισσότερες πρωτοβουλίες στον τομέα της χρηστής φορολογικής διακυβέρνησης και της φορολογικής διαφάνειας.
                  
               
                     (5)
                  
                  
                     Η πλατφόρμα αποδείχθηκε αποτελεσματικό εργαλείο όσον αφορά την ενίσχυση της διαφάνειας στη χάραξη φορολογικής πολιτικής, καθώς και την ενθάρρυνση και τη διευκόλυνση του εποικοδομητικού διαλόγου, αφενός, μεταξύ της Επιτροπής και των διαφόρων φορολογικών ενδιαφερόμενων φορέων και, αφετέρου, μεταξύ των ίδιων των διαφόρων φορολογικών ενδιαφερόμενων φορέων. Η Επιτροπή χρειάζεται να βασίζεται στην εμπειρογνωσία των ειδικών και των ενδιαφερόμενων φορέων. Η πλατφόρμα αποτέλεσε πολύτιμη πηγή εμπειρογνωσίας στον τομέα της φορολογίας.
                  
               
                     (6)
                  
                  
                     Η Επιτροπή είναι εταίρος στην πρωτοβουλία «Addis Tax», μια πολυμερή εταιρική σχέση που δρομολογήθηκε το 2015 και έχει ως στόχο να ενισχύσει την κινητοποίηση των εγχώριων εσόδων σε αναπτυσσόμενες χώρες, ώστε να χρηματοδοτηθεί το αναπτυξιακό τους πρόγραμμα και να επιτευχθούν οι στόχοι βιώσιμης ανάπτυξης έως το 2030. Η πλατφόρμα θα πρέπει να συνεχίσει να παρέχει συμβουλές και να βοηθά την Επιτροπή στις τρέχουσες εργασίες της που βασίζονται στην πρωτοβουλία «Addis Tax».
                  
               
                     (7)
                  
                  
                     Η δίκαιη και αποδοτική φορολόγηση ως πολιτική προτεραιότητα της Επιτροπής οδήγησε σε πληθώρα νομικών πρωτοβουλιών, υποθέσεων κρατικών ενισχύσεων και μη δεσμευτικών νομοθετικών πράξεων. Στις 18 Μαρτίου 2015, η Επιτροπή εξέδωσε δέσμη μέτρων για τη φορολογική διαφάνεια (9). Στις 17 Ιουνίου 2015 (10), η Επιτροπή εξέδωσε ανακοίνωση σχετικά με ένα δίκαιο και αποδοτικό σύστημα φορολόγησης των εταιρειών στην Ένωση («το σχέδιο δράσης του 2015»), στην οποία περιέλαβε έκθεση σχετικά με την εφαρμογή των συστάσεων του 2012 χρησιμοποιώντας στοιχεία της πλατφόρμας. Στην εν λόγω ανακοίνωση η Επιτροπή εξήγγειλε ότι η εντολή της πλατφόρμας θα παραταθεί, το πεδίο της θα επεκταθεί και οι μέθοδοι εργασίας της θα βελτιωθούν.
                  
               
                     (8)
                  
                  
                     Στις 28 Ιανουαρίου 2016, η Επιτροπή εξέδωσε ανακοίνωση σχετικά με μια εξωτερική στρατηγική για πραγματική φορολόγηση (11), με στόχο να προωθήσει τη χρηστή φορολογική διακυβέρνηση σε παγκόσμιο επίπεδο. Στην ανακοίνωση προσδιορίζονται νέοι άξονες εργασίας για την πλατφόρμα, ιδίως όσον αφορά το ενωσιακό σχέδιο δράσης για τη φορολογία και την ανάπτυξη και τον συντονισμό των εθνικών καταλόγων μη συνεργάσιμων περιοχών δικαιοδοσίας. Υπό αυτή την έννοια, ο ενωσιακός κατάλογος μη συνεργάσιμων περιοχών δικαιοδοσίας για φορολογικούς σκοπούς (12) εξακολουθεί να αποτελεί θεμελιώδες εργαλείο για την ενίσχυση της χρηστής φορολογικής διακυβέρνησης σε παγκόσμιο επίπεδο.
                  
               
                     (9)
                  
                  
                     Όπως αναφέρεται στις πολιτικές κατευθύνσεις 2019-2024 που παρουσιάστηκαν τον Ιούλιο του 2019 (13), η δίκαιη και αποδοτική φορολόγηση θα να αποτελεί υψηλή προτεραιότητα για την Επιτροπή.
                  
               
                     (10)
                  
                  
                     Δεδομένης της αποδεδειγμένης χρησιμότητας της πλατφόρμας ως φόρουμ που είχε και συνεχίζει να έχει σημαντικό αντίκτυπο, επειδή συμβάλλει στην ανάπτυξη του σχεδίου δράσης για τη φορολογική διαφάνεια και τη δίκαιη φορολόγηση, κρίνεται σκόπιμο να ανανεωθεί η εντολή της.
                  
               
                     (11)
                  
                  
                     Η πλατφόρμα θα πρέπει να παρέχει συμβουλές και να βοηθά την Επιτροπή. Η πλατφόρμα θα παρέχει επίσης τη δυνατότητα διεξαγωγής διαλόγου και ανταλλαγής πείρας, εμπειρογνωσίας και απόψεων μεταξύ όλων των εμπλεκόμενων φορέων.
                  
               
                     (12)
                  
                  
                     Την προεδρία της πλατφόρμας, η οποία θα πρέπει να συγκροτείται, αφενός, από εκπροσώπους των φορολογικών αρχών των κρατών μελών και, αφετέρου, από φορείς εκπροσώπησης των επιχειρήσεων ή της κοινωνίας των πολιτών και από φοροτεχνικούς, θα πρέπει να ασκεί εκπρόσωπος της Επιτροπής.
                  
               
                     (13)
                  
                  
                     Είναι σκόπιμο να καθοριστούν κανόνες σχετικά με τη δημοσιοποίηση πληροφοριών από τα μέλη της πλατφόρμας.
                  
               
                     (14)
                  
                  
                     Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (14).
                  
               
                     (15)
                  
                  
                     Για να διασφαλιστεί η συνέχεια των δραστηριοτήτων της πλατφόρμας, η παρούσα απόφαση θα πρέπει να εφαρμόζεται αναδρομικά.
                  
               
                     (16)
                  
                  
                     Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο
            Ανανεώνεται η εντολή της ομάδας εμπειρογνωμόνων «Πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και τη διπλή φορολόγηση» (εφεξής «η πλατφόρμα»).
         
         
            Άρθρο 2
            Καθήκοντα
            Τα καθήκοντα της πλατφόρμας είναι να παρέχει υπηρεσίες και να βοηθά την Επιτροπή στους τομείς της χρηστής φορολογικής διακυβέρνησης, του επιθετικού φορολογικού σχεδιασμού και της διπλής φορολόγησης και, ταυτόχρονα, να παρέχει τη δυνατότητα διεξαγωγής διαλόγου όπου ανταλλάσσονται πείρα και εμπειρογνωσία και διατυπώνονται οι απόψεις όλων των εμπλεκόμενων φορέων. Συγκεκριμένα, η πλατφόρμα:
            
                        α)
                     
                     
                        παρέχει στην Επιτροπή πληροφορίες που απαιτούνται για τον προσδιορισμό των προτεραιοτήτων σε τομείς, όπως η χρηστή φορολογική διακυβέρνηση, ο επιθετικός φορολογικός σχεδιασμός και η διπλή διακυβέρνηση·
                     
                  
                        β)
                     
                     
                        συμβουλεύει την Επιτροπή σχετικά με τα ενδεδειγμένα μέσα και μηχανισμούς για την επίτευξη προόδου στους εν λόγω τομείς·
                     
                  
                        γ)
                     
                     
                        ενθαρρύνει τον διάλογο μεταξύ των εμπειρογνωμόνων που εκπροσωπούν τις επιχειρήσεις, την κοινωνία των πολιτών και τις εθνικές φορολογικές αρχές σχετικά με θέματα που αφορούν τη χρηστή διακυβέρνηση στον φορολογικό τομέα, τον επιθετικό φορολογικό σχεδιασμό και τη διπλή φορολόγηση·
                     
                  
                        δ)
                     
                     
                        συζητά τις πρακτικές πληροφορίες που παρέχουν οι φορολογικές αρχές, καθώς και οι επιχειρήσεις, η κοινωνία των πολιτών και οι φοροτεχνικοί, και επεξεργάζεται πιθανούς τρόπους αποτελεσματικότερης αντιμετώπισης των τρεχόντων προβλημάτων διπλής φορολόγησης που διαταράσσουν την εύρυθμη λειτουργία της εσωτερικής αγοράς·
                     
                  
                        ε)
                     
                     
                        παρέχει συμβουλές και βοηθά την Επιτροπή στις τρέχουσες εργασίες της που βασίζονται στην πρωτοβουλία «Addis Tax».
                     
                  Για τους σκοπούς της παρούσας απόφασης, ως «χρηστή διακυβέρνηση στον φορολογικό τομέα» νοούνται η διαφάνεια, η ανταλλαγή πληροφοριών και ο ισότιμος φορολογικός ανταγωνισμός.
         
         
            Άρθρο 3
            Διαβούλευση
            Η Επιτροπή δύναται να διαβουλεύεται με την πλατφόρμα για κάθε θέμα που αφορά τη χρηστή διακυβέρνηση στον φορολογικό τομέα, τον επιθετικό φορολογικό σχεδιασμό και τη διπλή φορολόγηση, καθώς και τη συνέχεια στο σχέδιο δράσης του 2015.
         
         
            Άρθρο 4
            Σύνθεση
            
               1.   Η πλατφόρμα απαρτίζεται κατά μέγιστο από 43 μέλη.
            
            
               2.   Μέλη της πλατφόρμας είναι:
               
                           α)
                        
                        
                           οι φορολογικές αρχές των κρατών μελών [«μέλη τύπου Δ» όπως αναφέρονται στο άρθρο 7 παράγραφος 2 στοιχείο δ) της απόφασης C(2016) 3301 final της Επιτροπής] (15)·
                        
                     
                           β)
                        
                        
                           δεκαπέντε φορείς, κατ’ ανώτατο όριο, που εκπροσωπούν τις επιχειρήσεις, την κοινωνία των πολιτών και τους φοροτεχνικούς με αρμοδιότητα στους τομείς που αναφέρονται στο άρθρο 2 [«μέλη τύπου Γ» όπως αναφέρονται στο άρθρο 7 παράγραφος 2 στοιχείο γ) των οριζόντιων κανόνων].
                        
                     
            
               3.   Τα μέλη τύπου Δ εκπροσωπούνται μόνο από κρατικούς λειτουργούς ή δημόσιους υπαλλήλους. Οι φορολογικές αρχές κάθε κράτους μέλους διορίζουν έναν εκπρόσωπο εκ των υπαλλήλων που ασχολούνται με θέματα διασυνοριακής φορολογίας και ειδικότερα με την πάταξη του επιθετικού φορολογικού σχεδιασμού.
            
            
               4.   Τα μέλη τύπου Γ διορίζονται και συμμετέχουν στις εργασίες της πλατφόρμας ή των υποομάδων της μόνον υπό την προϋπόθεση ότι έχουν καταχωριστεί στο Μητρώο Διαφάνειας το οποίο έχει συσταθεί από κοινού από το Ευρωπαϊκό Κοινοβούλιο και την Επιτροπή.
            
            
               5.   Σε περίπτωση που μέλος τύπου Γ τεθεί υπό αναστολή ή διαγραφεί από το Μητρώο Διαφάνειας, η Γενική Διεύθυνση Φορολογίας και Τελωνειακής Ένωσης της Ευρωπαϊκής Επιτροπής (ΓΔ TAXUD) αναστέλλει τη συμμετοχή του στην πλατφόρμα για όσο χρονικό διάστημα δεν αποκαθίσταται η καταχώρισή του στο Μητρώο Διαφάνειας. Κατά το χρονικό διάστημα της αναστολής ή της διαγραφής, το εν λόγω μέλος δεν καλείται να συμμετέχει σε καμία συνεδρίαση της ομάδας και δεν του διαβιβάζεται κανένα έγγραφο. Εάν δεν αποκατασταθεί η καταχώριση στο Μητρώο Διαφάνειας έπειτα από έξι μήνες μετά την αναστολή ή τη διαγραφή από το Μητρώο Διαφάνειας, η ΓΔ TAXUD αποκλείει το μέλος από την πλατφόρμα. Κάθε σχετική αλλαγή της σύνθεσης καταχωρίζεται στο μητρώο των ομάδων εμπειρογνωμόνων της Επιτροπής και άλλων παρεμφερών οργάνων («μητρώο ομάδων εμπειρογνωμόνων») (16).
            
            
               6.   Τα μέλη τύπου Γ ορίζουν μόνιμους αντιπροσώπους και αναπληρωματικά μέλη στην πλατφόρμα ή στις υποομάδες της και έχουν την ευθύνη να εξασφαλίζουν ότι οι εκπρόσωποί τους παρέχουν επαρκώς υψηλό επίπεδο εμπειρογνωσίας.
            
         
         
            Άρθρο 5
            Διαδικασία επιλογής
            
               1.   Η επιλογή των μελών τύπου Γ της πλατφόρμας διενεργείται μέσω δημόσιων προσκλήσεων υποβολής υποψηφιοτήτων. Για τον σκοπό αυτόν, η ΓΔ TAXUD θα χρησιμοποιήσει τη συνήθη πρόσκληση υποβολής υποψηφιοτήτων για την επιλογή των μελών της πλατφόρμας, όπως προβλέπεται στο παράρτημα 2 των οριζόντιων κανόνων. Η ΓΔ TAXUD δύναται να παρεκκλίνει από την εν λόγω πρόσκληση ή να τη συμπληρώσει, εάν αυτό δικαιολογείται από συγκεκριμένες απαιτήσεις, σύμφωνα με τους οριζόντιους κανόνες.
            
            
               2.   Η πρόσκληση υποβολής υποψηφιοτήτων δημοσιεύεται στο μητρώο ομάδων εμπειρογνωμόνων. Επιπλέον, η πρόσκληση υποβολής υποψηφιοτήτων μπορεί να δημοσιευθεί με άλλα μέσα, όπως, μεταξύ άλλων, σε ειδικό ιστότοπο (17). Η πρόσκληση περιγράφει με σαφήνεια τα κριτήρια επιλογής, μεταξύ άλλων, την απαιτούμενη εμπειρογνωσία και τα συμφέροντα που πρέπει να εκπροσωπούνται (18) σε σχέση με την εργασία που θα εκτελεσθεί. Η ελάχιστη προθεσμία για την υποβολή υποψηφιοτήτων είναι τέσσερις εβδομάδες.
            
            
               3.   Οι φορείς που ανταποκρίνονται στην πρόσκληση υποβολής υποψηφιοτήτων διορίζουν έναν εκπρόσωπο και ένα αναπληρωματικό μέλος, υπό τους ίδιους όρους με τον εκπρόσωπο. Το αναπληρωματικό μέλος αντικαθιστά αυτόματα τον εκπρόσωπο που απουσιάζει ή κωλύεται. Η ΓΔ TAXUD δύναται να απορρίψει τον ορισμό εκπροσώπου ή αναπληρωματικού μέλους από φορέα, αν δεν τον θεωρήσει κατάλληλο και η κρίση της θα πρέπει να τεκμηριώνεται με βάση τις απαιτήσεις που προσδιορίζονται στην απόφαση για τη σύσταση της πλατφόρμας και/ή στην πρόσκληση υποβολής υποψηφιοτήτων. Στις περιπτώσεις αυτές, καλείται ο οικείος φορέας να διορίσει άλλον εκπρόσωπο ή άλλο αναπληρωματικό μέλος.
            
            
               4.   Τα μέλη της ομάδας διορίζονται από τον γενικό διευθυντή της ΓΔ TAXUD και είναι ειδικοί με αρμοδιότητα στους τομείς που αναφέρονται στο άρθρο 2, οι οποίοι ανταποκρίθηκαν στην πρόσκληση υποβολής υποψηφιοτήτων. Κατά την επιλογή των μελών της πλατφόρμας από εξειδικευμένους φορείς, η ΓΔ TAXUD μεριμνά ώστε να εξασφαλίζει, στο μέτρο του εφικτού, υψηλό επίπεδο εμπειρογνωσίας, ισόρροπη γεωγραφική κατανομή, καθώς και ισόρροπη εκπροσώπηση της σχετικής τεχνογνωσίας και αρμοδιότητας στους τομείς ενδιαφέροντος που αναφέρονται στα άρθρα 2 και 3, λαμβανομένων υπόψη των ειδικών καθηκόντων της ομάδας εμπειρογνωμόνων, του απαιτούμενου τύπου εμπειρογνωσίας και της αίτησης που υποβλήθηκε στο πλαίσιο της πρόσκλησης υποβολής υποψηφιοτήτων.
            
            
               5.   Τα μέλη διορίζονται για 2,5 έτη. Ασκούν τα καθήκοντά τους έως ότου αντικατασταθούν ή έως τη λήξη της θητείας τους. Η θητεία τους είναι ανανεώσιμη.
            
            
               6.   Για να διασφαλιστεί η συνέχεια και η εύρυθμη λειτουργία της ομάδας, η ΓΔ TAXUD καταρτίζει εφεδρικό κατάλογο κατάλληλων υποψηφίων ο οποίος χρησιμοποιείται για τον διορισμό αντικαταστατών των μελών. Η ΓΔ TAXUD ζητεί από τους υποψηφίους τη συγκατάθεσή τους πριν περιλάβει τα ονόματά τους στον εφεδρικό κατάλογο.
            
            
               7.   Τα μέλη τύπου Γ ή οι εκπρόσωποί τους δεν καλούνται πλέον να συμμετέχουν σε καμία συνεδρίαση της πλατφόρμας και δύνανται να αντικατασταθούν ή να αποκλειστούν για το υπόλοιπο της θητείας τους σε οποιαδήποτε από τις ακόλουθες περιπτώσεις:
               
                           α)
                        
                        
                           εφόσον το μέλος τύπου Γ ή εκπρόσωπός του δεν είναι πλέον ικανός να συμβάλλει αποτελεσματικά στις εργασίες της πλατφόρμας·
                        
                     
                           β)
                        
                        
                           εφόσον το μέλος τύπου Γ ή εκπρόσωπός του, κατά τη γνώμη της ΓΔ TAXUD, δεν συμμορφώνεται με τους όρους που προβλέπονται στο άρθρο 339 της Συνθήκης για τη λειτουργία της Ευρωπαϊκής Ένωσης·
                        
                     
                           γ)
                        
                        
                           εφόσον το μέλος τύπου Γ ή εκπρόσωπός του παραιτηθεί.
                        
                     Εφόσον το μέλος τύπου Γ ή εκπρόσωπός του αντικατασταθεί ή αποκλειστεί, ο γενικός διευθυντής Φορολογίας και Τελωνειακής Ένωσης μπορεί, κατά περίπτωση, να διορίσει φορέα αντικατάστασης από τον εφεδρικό κατάλογο που αναφέρεται στην παράγραφο 6 ή να ζητήσει από φορέα να διορίσει άλλον εκπρόσωπο ή άλλο αναπληρωματικό μέλος.
            
         
         
            Άρθρο 6
            Προεδρία
            Την προεδρία της πλατφόρμας ασκεί ο γενικός διευθυντής/η γενική διευθύντρια Φορολογίας και Τελωνειακής Ένωσης ή αντιπρόσωπός του/της.
         
         
            Άρθρο 7
            Λειτουργία
            
               1.   Η πλατφόρμα ενεργεί κατόπιν αιτήματος της ΓΔ TAXUD, σύμφωνα με τους οριζόντιους κανόνες.
            
            
               2.   Οι συνεδριάσεις της πλατφόρμας και των υποομάδων της διεξάγονται καταρχήν στα κτίρια της Επιτροπής.
            
            
               3.   Η πλατφόρμα και οι υποομάδες της μπορούν να διεξάγουν κοινές συνεδριάσεις με άλλες ομάδες εμπειρογνωμόνων με αντικείμενο θέματα κοινού ενδιαφέροντος.
            
            
               4.   Η ΓΔ TAXUD παρέχει γραμματειακή υποστήριξη. Οι υπάλληλοι των άλλων υπηρεσιών της Επιτροπής, που ενδιαφέρονται για τις σχετικές εργασίες, μπορούν να συμμετέχουν στις συνεδριάσεις της πλατφόρμας και των υποομάδων της.
            
            
               5.   Κατόπιν συμφωνίας με τη ΓΔ TAXUD, η πλατφόρμα δύναται, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
            
            
               6.   Τα πρακτικά που θα τηρούνται σχετικά με τη συζήτηση κάθε σημείου της ημερήσιας διάταξης και τις γνωμοδοτήσεις της πλατφόρμας πρέπει να είναι ουσιαστικά και πλήρη. Τα πρακτικά συντάσσονται από τη γραμματεία υπό την ευθύνη της προεδρίας.
            
            
               7.   Η πλατφόρμα εγκρίνει τις γνωμοδοτήσεις, τις συστάσεις ή τις εκθέσεις της με συναίνεση.
            
         
         
            Άρθρο 8
            Υποομάδες
            
               1.   Προκειμένου να διευκολυνθεί η αποτελεσματική λειτουργία της πλατφόρμας, η ΓΔ TAXUD δύναται να συγκροτήσει μία υποομάδα αποτελούμενη αποκλειστικά από εκπροσώπους κυβερνητικών φορέων (φορολογικών αρχών των κρατών μελών) και μία άλλη υποομάδα αποτελούμενη αποκλειστικά από εκπροσώπους μη κυβερνητικών φορέων (επιχειρήσεων, οργανώσεων της κοινωνίας των πολιτών και φοροτεχνικών).
            
            
               2.   Η ΓΔ TAXUD δύναται να συγκροτεί άλλες υποομάδες για την εξέταση συγκεκριμένων θεμάτων με βάση εντολές που ορίζει η ίδια. Οι εν λόγω υποομάδες διαλύονται μόλις εκπληρωθεί η εντολή τους. Τα μέλη των υποομάδων που δεν είναι μέλη της πλατφόρμας επιλέγονται μέσω δημόσιας πρόσκλησης υποβολής υποψηφιοτήτων, σύμφωνα με το άρθρο 5 και τους οριζόντιους κανόνες (19).
            
            
               3.   Κάθε υποομάδα λειτουργεί σύμφωνα με τους οριζόντιους κανόνες και λογοδοτεί στην πλατφόρμα.
            
         
         
            Άρθρο 9
            Προσκεκλημένοι/-ες εμπειρογνώμονες
            Η ΓΔ TAXUD μπορεί να ζητήσει από εμπειρογνώμονες με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της πλατφόρμας ή των υποομάδων σε ad hoc βάση.
         
         
            Άρθρο 10
            Σχέση με το Ευρωπαϊκό Κοινοβούλιο
            Όσον αφορά τις πληροφορίες προς διαβίβαση στο Ευρωπαϊκό Κοινοβούλιο και τη συμμετοχή εμπειρογνωμόνων του Ευρωπαϊκού Κοινοβουλίου σε συνεδριάσεις της πλατφόρμας, εφαρμόζονται το σημείο 15 και τα παραρτήματα I και II της συμφωνίας-πλαισίου για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής (20).
         
         
            Άρθρο 11
            Παρατηρητές
            
               1.   Άτομα, οργανώσεις και άλλοι δημόσιοι φορείς πλην των αρχών των κρατών μελών μπορούν να λάβουν το καθεστώς του παρατηρητή, σύμφωνα με τους οριζόντιους κανόνες, με άμεση πρόσκληση.
            
            
               2.   Οι οργανώσεις και οι δημόσιοι φορείς που έχουν οριστεί ως παρατηρητές ορίζουν τους εκπροσώπους τους.
            
            
               3.   Μπορεί να επιτραπεί από την προεδρία στους παρατηρητές και στους εκπροσώπους τους να συμμετάσχουν στις συζητήσεις της ομάδας και να παρέχουν εμπειρογνωσία. Ωστόσο, δεν συμμετέχουν στη διατύπωση συστάσεων ή συμβουλών της πλατφόρμας.
            
         
         
            Άρθρο 12
            Εσωτερικός κανονισμός
            Κατόπιν πρότασης της ΓΔ TAXUD και σε συμφωνία με αυτή, η πλατφόρμα εγκρίνει τον εσωτερικό κανονισμό της με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες.
         
         
            Άρθρο 13
            Επαγγελματικό απόρρητο και χειρισμός διαβαθμισμένων πληροφοριών
            Τα μέλη της πλατφόρμας και των υποομάδων, καθώς και οι προσκεκλημένοι εμπειρογνώμονες και παρατηρητές, υπόκεινται στις υποχρεώσεις τήρησης του επαγγελματικού απορρήτου, το οποίο, σύμφωνα με τις Συνθήκες και τους εκτελεστικούς κανόνες τους, ισχύει για όλα τα μέλη και το προσωπικό των θεσμικών οργάνων, καθώς και στους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στις αποφάσεις της Επιτροπής (ΕΕ, Ευρατόμ) 2015/443 (21) και 2015/444 (22). Αν δεν τηρήσουν αυτές τις υποχρεώσεις, η Επιτροπή δύναται να λάβει όλα τα ενδεδειγμένα μέτρα.
         
         
            Άρθρο 14
            Διαφάνεια
            
               1.   Η πλατφόρμα και οι υποομάδες της καταχωρίζονται στο μητρώο ομάδων εμπειρογνωμόνων.
            
            
               2.   Όσον αφορά τη σύνθεση της πλατφόρμας, τα ακόλουθα στοιχεία δημοσιεύονται στο μητρώο ομάδων εμπειρογνωμόνων:
               
                           α)
                        
                        
                           η επωνυμία των φορέων-μελών· τα εκπροσωπούμενα συμφέροντα δημοσιοποιούνται·
                        
                     
                           β)
                        
                        
                           τα ονόματα των παρατηρητών·
                        
                     
                           γ)
                        
                        
                           τα ονόματα των αρχών των κρατών μελών (23).
                        
                     
            
               3.   Η ΓΔ TAXUD δημοσιεύει όλα τα συναφή έγγραφα της πλατφόρμας και των υποομάδων της, όπως τις ημερήσιες διατάξεις, τα πρακτικά και τις παρατηρήσεις των συμμετεχόντων, είτε στο μητρώο ομάδων εμπειρογνωμόνων είτε μέσω ηλεκτρονικού συνδέσμου του μητρώου που παραπέμπει σε ειδικό ιστότοπο όπου διατίθενται οι εν λόγω πληροφορίες. Η πρόσβαση στον εν λόγω ιστότοπο δεν υπόκειται σε διαδικασία εγγραφής χρήστη ή σε οποιονδήποτε άλλο περιορισμό. Ειδικότερα, η ημερήσια διάταξη και τα άλλα σχετικά έγγραφα δημοσιεύονται σε εύθετο χρόνο πριν από τη συνεδρίαση και ακολουθεί η ταχεία δημοσίευση των πρακτικών.
            
            
               4.   Εξαιρέσεις από τη δημοσίευση προβλέπονται μόνον όταν κρίνεται ότι η δημοσιοποίηση εγγράφου θα υπονομεύσει την προστασία δημόσιου ή ιδιωτικού συμφέροντος, όπως αναφέρεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (24).
            
         
         
            Άρθρο 15
            Προστασία δεδομένων προσωπικού χαρακτήρα
            Τα δεδομένα προσωπικού χαρακτήρα υποβάλλονται σε επεξεργασία σύμφωνα με τον κανονισμό (ΕΕ) 2018/1725.
         
         
            Άρθρο 16
            Έξοδα συνεδριάσεων
            
               1.   Οι συμμετέχοντες στις δραστηριότητες της πλατφόρμας και των υποομάδων της δεν αμείβονται για τις υπηρεσίες που προσφέρουν.
            
            
               2.   Τα έξοδα ταξιδιού και διαμονής των συμμετεχόντων στις δραστηριότητες της πλατφόρμας και των υποομάδων της επιστρέφονται από την Επιτροπή σύμφωνα με τις ισχύουσες διατάξεις της Επιτροπής. Για τα μέλη τύπου Γ και τύπου Δ, η Επιτροπή επιστρέφει τα έξοδα ταξιδιού και διαμονής, σύμφωνα με τις ισχύουσες διατάξεις της Επιτροπής. Για τους φορείς που ορίζονται ως παρατηρητές, δεν χορηγούνται επιστροφές σε καμία περίπτωση. Σε προσκεκλημένους/-ες εμπειρογνώμονες επιστρέφονται τα έξοδα ταξιδιού και διαμονής τους.
            
            
               3.   Όλες οι επιστροφές εξόδων σύμφωνα με την παράγραφο 2 είναι εντός των ορίων των διαθέσιμων πιστώσεων βάσει της ετήσιας διαδικασίας διάθεσης των πόρων.
            
         
         
            Άρθρο 17
            Εφαρμογή
            Η παρούσα απόφαση ισχύει από τις 17 Ιουνίου 2019 έως τις 16 Ιουνίου 2024.
         
         
            Βρυξέλλες, 16 Δεκεμβρίου 2019.
            
               
                  Για την Επιτροπή
               
               Paolo GENTILONI
               
                  Μέλος της Επιτροπής
               
            
         
         
            (1)  COM(2012) 722 final.
         
            (2)  C(2012) 8806 final.
         
            (3)  C(2012) 8805 final.
         
            (4)  Απόφαση C(2013) 2236 της Επιτροπής, της 23ης Απριλίου 2013, για τη σύσταση ομάδας εμπειρογνωμόνων της Επιτροπής, καλούμενης «Πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και τη διπλή φορολόγηση».
         
            (5)  COM(2011) 712 τελικό.
         
            (6)  Απόφαση C(2015) 4095 της Επιτροπής, της 17ης Ιουνίου 2015, για τη σύσταση ομάδας εμπειρογνωμόνων της Επιτροπής «Πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και τη διπλή φορολόγηση» και για την αντικατάσταση της απόφασης C(2013) 2236.
         
            (7)  Ψήφισμα του Ευρωπαϊκού Κοινοβουλίου, της 25ης Μαρτίου 2015, σχετικά με την ετήσια έκθεση για τη φορολογία.
         
            (8)  Συμβούλιο Ecofin της 9.12.2014, σύνοδος του Ευρωπαϊκού Συμβουλίου της 18.12.2014.
         
            (9)  Ανακοίνωση σχετικά με τη φορολογική διαφάνεια για την καταπολέμηση της φοροδιαφυγής και της φοροαποφυγής [COM(2015) 136 final], η οποία οδήγησε σε τροποποιήσεις της οδηγίας 2011/16/ΕΕ, πρώτον, με την οδηγία (ΕΕ)2015/2376 του Συμβουλίου όσον αφορά την υποχρεωτική αυτόματη ανταλλαγή πληροφοριών στον τομέα της φορολογίας (ΕΕ L 332 της 18.12.2015, σ. 1), σε ό,τι αφορά τις διασυνοριακές αποφάσεις και τις εκ των προτέρων συμφωνίες ενδοομιλικής τιμολόγησης, δεύτερον, την οδηγία (ΕΕ) 2016/881 του Συμβουλίου όσον αφορά την υποχρεωτική αυτόματη ανταλλαγή πληροφοριών στον τομέα της φορολογίας (ΕΕ L 146 της 3.6.2016, σ. 8), σε ό,τι αφορά τις εκθέσεις ανά χώρα και, τρίτον, την οδηγία (ΕΕ) 2018/822 του Συμβουλίου, της 25ης Μαΐου 2018, όσον αφορά την υποχρεωτική αυτόματη ανταλλαγή πληροφοριών στον τομέα της φορολογίας σχετικά με δηλωτέες διασυνοριακές ρυθμίσεις (ΕΕ L 139 της 5.6.2018, σ. 1).
         
            (10)  COM(2015) 302 final.
         
            (11)  COM(2016) 24 final.
         
            (12)  https://www.consilium.europa.eu/el/policies/eu-list-of-non-cooperative-jurisdictions/
         
            (13)  https://ec.europa.eu/commission/commissioners/2019-2024_el#political-guidelines
         
            (14)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (15)  Απόφαση C(2016) 3301 final της Επιτροπής, της 30.5.2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής («οι οριζόντιοι κανόνες»).
         
            (16)  https://ec.europa.eu/transparency/regexpert/index.cfm?Lang=EL
         
            (17)  https://ec.europa.eu/taxation_customs/business/company-tax/tax-good-governance/platform-tax-good-governance_en
         
            (18)  Αυτό αφορά μόνο τους φορείς-μέλη.
         
            (19)  Βλέπε το άρθρο 10 και το άρθρο 14 παράγραφος 2 των οριζόντιων κανόνων.
         
            (20)  ΕΕ L 304 της 20.11.2010, σ. 47.
         
            (21)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
         
            (22)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (23)  Σύμφωνα με τους οριζόντιους κανόνες, δεν είναι υποχρεωτικό να δημοσιευθούν τα ονόματα των αρχών των κρατών μελών. Οι συγκεκριμένες διοικήσεις των χωρών στις οποίες ανήκουν οι εμπειρογνώμονες που συνήθως συμμετέχουν στις συνεδριάσεις μπορούν να δημοσιεύονται στο μητρώο ομάδων εμπειρογνωμόνων. Βλέπε άρθρο 23 παράγραφος 1 στοιχείο β) των οριζόντιων κανόνων.
         
            (24)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43). Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων ενός θεσμικού οργάνου.